કૅન્સરનું નિદાન થયાની જાણ તરત તો તેમને કરી નહીં. સુરતમાં / Surat રહી કાર્ડિયોલોજિ પ્રૅક્ટિસ કરતા ફોઈના દીકરા ડૉ. રાજેશ પરીખ / Rajesh Parikh Dr. અમદાવાદ આવીને જ ‘પ્રફુલમામા’ને આ બાબતની જાણ કરે તેવો ખ્યાલ હતો. પરંતુ થયું એવું કે હૉસ્પિટલથી ઘરે આવ્યાની રાત્રે ટેલિવિઝન પર સમાચાર જોતા પપ્પાએ કવિ સુરેશ દલાલના / Suresh Dalal મુંબઈમાં થયેલા નિધનના સમાચારનો સ્ક્રોલ વાંચ્યો. એ સમાચાર પરત્વે મારું ધ્યાન દોર્યા પછી ખૂબ રડ્યા. એમને મનમાં કદાચ એવી ભીતિ બેસી ગઈ હતી કે હવે મારો અંત પણ નજીક છે. જીવલેણ રોગના નિદાન વિશે અરધી-પરધી જાણકારી ધરાવતો હું એમને અમદાવાદમાં કે શહેર બહાર ઉપલબ્ધ શ્રેષ્ઠ સારવાર માટે આશ્વાસન આપતો રહ્યો. વધુ સઘન સારવાર ક્યાં અને કેવી રીતે લેવી તેમજ ક્યારથી શરૂ કરવી તેવી અનેક બાબતો સંબંધે નિર્ણય લેવાનો બાકી હતો.